Zeci de percheziții în Capitală și în șase județe. Dosar uriaș de evaziune fiscală
- Mădălina Sfrijan
- 31 mai 2024, 12:43
Oamenii legii continuă verificările mamut în Capitală și alte județe. Vineri, sub coordonarea procurorilor de caz, polițiștii efectuează percheziții în București și în șase județe.
Percheziții în București și în țară
Polițiștii fac verificări legate de săvârşirea infracţiunilor de evaziune fiscală, fals și înşelăciune. De asemenea, în dosar se fac și cercetări ce țin de contrafacere, infracțiuni prevăzute de Codul Vamal, precum și referitoare la contrabandă şi exercitarea fără drept a unei profesii.
Astfel, oamenii legii fac percheziții la 40 de adrese din București, precum și în șase județe din România. Pentru județul Iflov, polițiștii au pus în aplicare trei mandate de percheziție domiciliară.
Vizat în acest sens este proprietarul unei firme, care „a înregistrat achiziţii fictive de deşeuri feroase de la un număr de 68 de persoane fizice, în baza unor borderouri de achiziţie , în valoare de 27.637.277 lei, cauzând un prejudiciu bugetului de stat în valoare de 4.421.964 lei.” potrivit IGPR.
Prejudicii aduse bugetului de stat
Pentru raza județului Ilfov, polițiștii au pus în aplicare și un mandat de aducere legat de un dosar de evaziune fiscală, care a cauzat bugetului de stat un prejudiciu în valoare de 3.494.312 lei.
„Reprezentantul legal al unei societăţi comerciale a înregistrat achiziţii fictive de deşeuri feroase de la un număr de 131 de persoane fizice, în baza unor borderouri de achiziţie, în valoare de 25.490.702 lei. ”, anunță sursa.
De asemenea, pe raza județului Ialomița, oamenii legii au efectuat 11 percheziții și alte 9 în Constanța. În aceste cazuri, prejudiciul cauzat bugetului de stat ajunge la 2.700.000 lei.
Percheziții în Buzău, Harghita și Dâmbovița
Pe raza județului Buzău, procurorii împreună cu ofiţerii de poliţie judiciară din cadrul SICE efectuat percheziții la patru adrese, având în vedere aceeași infracțiune. În acest caz, prejudiciul adus bugetului statului este de 1.841.882 lei.
Vizat în acest sens a fost administratorul unei societăţi comerciale. Potrivit IGPR, în perioada 2020-2021, acesta a refuzat să pună la dispoziţia organelor de control toate evidenţele contabile ale societății. Mai mult, oamenii legii au constat că în perioada 01.01.2015-31.12.2019, administratorul respectiv nu și-a achitat obligațiile fiscale către stat.
De asemenea, polițiștii au pus în executare mandate de percheziții domiciliare și în județele Dâmbovița și Harghita.